謝隨菴趙牧之墨竹
作者：釋居簡
朝代：宋

paragraphs: 胸中千畝不願餘，穎也戲劇資軒渠。
湖州九原不可作，百年合浦今還珠。
玄卿濃淡知權變，淋浪迅疾如馳電。
爲君擊節賞此音，孝娥廟刻題黄絹。
君胡不歌石鼎聯，兩手笑拍彌明肩。
又不釣垂五十犗，六鰲一掣空重淵。
幻成群玉參差立，露梢點滴鮫人泣。
鶻落還從兔起時，一機纔失嗟無及。
我住雙岩峯下寺，夢斷池塘無一語。
家山新綠報平安，萬金墮眼寬西顧。
葛陂頭角猶完全，鏡中觀影俱茫然。
坐令野人破屋壁，萬里風煙生咫尺。